Nationalbanken har torsdag eftermiddag valgt at hæve den ledende rente med 0,15 procentpoint.

Det oplyser Nationalbanken i en pressemeddelelse.

Renteforhøjelsen har virkning fra fredag, og renten hæves dermed til minus 0,6 procent.

Ændringen af renten sker på baggrund af salg af valuta, lyder det i meddelelsen.

- Renteforhøjelsen indsnævrer det pengepolitiske spænd til euroområdet fra 0,25 procentpoint til 0,10 procentpoint, men de danske pengepolitiske renter er fortsat lavere end i euroområdet, skriver banken.

De øvrige pengepolitiske renter fastholdes.

Kronen er sårbar under krisen

Årsagen til rentehævningen er ifølge cheføkonom i Danske Bank Las Olsen, at den danske krone længe har stået svagt i forhold til euro.

- De seneste dages finansielle uro har forstærket presset, og nu griber Nationalbanken altså til en renteforhøjelse, siger Las Olsen i en meddelelse.

- Presset skyldes næppe, at Danmark skulle være hårdere ramt end så mange andre af coronakrisen, men under ekstreme kriser er der en tendens til, at små valutaer bliver presset, siger han.

Cheføkonomen fremhæver blandet andet den svenske krone som et eksempel på en mindre valuta, der er blevet presset.